ШҮҮХИЙН ШИЙДВЭР ГҮЙЦЭТГЭХ ТУХАЙ ХУУЛЬД ӨӨРЧЛӨЛТ ОРУУЛАХ ХЭРЭГЦЭЭ, ШААРДЛАГЫГ УРЬДЧИЛАН ТАНДАН СУДЛАХ ҮНЭЛГЭЭНИЙ ТАЙЛАН

Улаанбаатар хот

2022 он

ШҮҮХИЙН ШИЙДВЭР ГҮЙЦЭТГЭХ ТУХАЙ ХУУЛЬД ӨӨРЧЛӨЛТ ОРУУЛАХ ХЭРЭГЦЭЭ, ШААРДЛАГЫГ УРЬДЧИЛАН ТАНДАН СУДЛАХ ҮНЭЛГЭЭНИЙ

ТАЙЛАН ЕРӨНХИЙ МЭДЭЭЛЭЛ

Монгол Улсын Их Хурлын чуулганы 2017 оны 06 дугаар сарын 09-ний өдрийн нэгдсэн хуралдаанаар Шүүхийн шийдвэр гүйцэтгэх тухай хуулийг батлан хүчин төгөлдөр мөрдөж байна.

Шүүхийн шийдвэр гүйцэтгэх тухай хууль /2002 он/-ийн 9 дүгээр зүйлийн 9.2-д “Шийдвэр гүйцэтгэгчийн цалингаас бусад үйл ажиллагааны зардлыг энэ хуулийн 83 дугаар зүйлд заасан урамшууллаас санхүүжүүлнэ”, 83 дугаар зүйлийн 83.1-д “Шүүхийн шийдвэрийг бодитойгоор гүйцэтгэсэн шийдвэр гүйцэтгэгчийг төлбөрийн шаардлагыг хангахаар гаргуулсан мөнгөний болон эд хөрөнгийн үнийн дүнгийн 0,5-10 хүртэлх хувиар урамшуулна” гэж тус тус заасны дагуу шийдвэр гүйцэтгэгчийн албан тушаалыг энгийн болгож, урамшуулал олгож байсан бөгөөд 2017 онд шинэчлэн батлагдсан Шүүхийн шийдвэр гүйцэтгэх тухай хуулийг дагаж мөрдөх журмын тухай хуулийн 4 дүгээр зүйлийн дагуу Шүүхийн шийдвэр гүйцэтгэх ерөнхий газрын даргын 2018 оны 01 дүгээр сарын 09-ний өдрийн Б/38 дугаар тушаалаар шийдвэр гүйцэтгэгч нарт шинээр болон урьд хэрэглэж байсан цэргийн цолыг сэргээн олгосон.

Түүнчлэн Шүүхийн шийдвэр гүйцэтгэх тухай хуулийн 167 дугаар зүйлийн 167.2-т “Зорчих эрхийг хязгаарлах ял эдэлсэн хугацааг шийтгэх тогтоол хуулийн хүчин төгөлдөр болсон өдрөөс эхлэн тоолно” гэж заасан ч ялтан бүртгэл, хяналтад аваагүй, шүүхээс заасан хориглолт, хязгаарлалт, зорчих чиглэлийг тогтоон ял эдэлж эхлээгүй байхад ялын хугацааг тооцож эхэлж байгаа мөн Шүүхийн шийтгэх тогтоолд хүчин төгөлдөр болсон өдрийг гүйцэтгэх хуудсанд дурдаагүйгээс хүчин төгөлдөр болох хугацааг харилцан адилгүй тоолж ялтанд ялгамжтай хандах, ял завших боломж олгох нөхцөл байдал үүсээд байна.

Иймд Монгол Улсын Үндсэн хуулийн Арван есдүгээр зүйлийн 1 дэх хэсэгт: “Төрөөс хүний эрх, эрх чөлөөг хангахуйц … хууль зүйн … баталгааг бүрдүүлэх, … хөндөгдсөн эрхийг сэргээн эдлүүлэх үүргийг иргэнийхээ өмнө хариуцна”, Дөчин долдугаар зүйлийн 3 дахь хэсэгт “Төрийн албан хаагчийн ажиллах нөхцөл, баталгааг хуулиар тогтооно.” гэж заасныг удирдлага болгон, шүүхийн шийдвэр гүйцэтгэх байгууллагыг төрийн цэргийн байгуулалд хамааруулах, шийдвэр гүйцэтгэгч нарын энгийнээр ажилласан жилийг цэргийнээр тооцож алба хаагчдын нийгмийн баталгааг хангахаас гадна зорчих эрхийг хязгаарлах ял бодитой хэрэгжих боломж нөхцөл бүрдүүлэх зорилгоор Шүүхийн шийдвэр гүйцэтгэх тухай хуульд өөрчлөлт оруулах тухай хуулийн төслийг боловсруулах шаардлагатай байна.

Практик шаардлагын хувьд

Монгол Улсын Эрүүгийн хууль 2015 онд шинэчлэн батлагдаж, 2017 оны 07 дугаар сарын 01-ний өдрөөс хэрэгжсэн эхэлсэн бөгөөд тус хуульд зорчих эрхийг хязгаарлах ялын төрлийг шинээр хуульчилсан ба Шүүхийн шийдвэр гүйцэтгэх тухай хуульд тус ялын хэрэгжилтийг хэрхэн хангах талаар мөн хуульчилж өгсөн.

Зорчих эрхийг хязгаарлах ял нь 2021 оны 01 дүгээр сарын 01-ний өдрөөс хэрэгжиж эхэлсэн бөгөөд Монгол Улсын хэмжээнд 2021 оны жилийн эцсийн байдлаар шүүхээс “зорчих эрхийг хязгаарлах ял” шийтгүүлсэн нийт 1719 ялтныг “зорчих эрхийг хязгаарлах хяналтын системд бүртгэж, хяналтад авснаас 402 ялтны ялын хугацаа дуусч суллагдсан, 170 ялтны ялыг хорих ялаар сольж, 1602 ялтны ял эдлэлтийн байдалд цахим хяналтыг тавин ажиллаж байна.

Шүүхийн шийдвэр гүйцэтгэх тухай хуулийн 167 дугаар зүйлийн 167.2-т “Зорчих эрхийг хязгаарлах ял эдэлсэн хугацааг шийтгэх тогтоол хуулийн хүчин төгөлдөр болсон өдрөөс эхлэн тоолно” гэж заасан нь зорчих эрхийг хязгаарлах ялын хугацааг хэрхэн тооцох талаар хуульчилж өгсөн ч тус заалтыг хэрэгжүүлэхэд дараах хүндрэл үүсээд байна. Үүнд:

Ялтан бүртгэл, хяналтад аваагүй, шүүхээс заасан хориглолт, хязгаарлалт, зорчих чиглэлийг тогтоон ял эдэлж эхлээгүй байхад ялын хугацааг тооцож эхэлж байна.

Мөн Шүүхийн шийтгэх тогтоолд хүчин төгөлдөр болсон өдрийг гүйцэтгэх хуудсанд дурдаагүйгээс хүчин төгөлдөр болох хугацааг харилцан адилгүй тоолж ялтанд ялгамжтай хандах, ял завших боломж олгох нөхцөл байдал үүсээд байна.

Иймд зорчих эрхийг хязгаарлах ялаар шийтгүүлсэн ялтны ял эдэлсэн хугацааг тоолохдоо шүүхийн шийтгэх тогтоол хүчин төгөлдөр болсон үеэс бус ялтны цахим бугуйвч зүүсэн үеэс эхэлж тоолж ял завших боломж нөхцлийг арилгах шаардлагатай байна.

Шүүхийн шийдвэр гүйцэтгэх тухай хууль /2002 он/-ийн 9 дүгээр зүйлийн 9.2-т “Шийдвэр гүйцэтгэгчийн цалингаас бусад үйл ажиллагааны зардлыг энэ хуулийн 83 дугаар зүйлд заасан урамшууллаас санхүүжүүлнэ”, 83 дугаар зүйлийн 83.1-д “Шүүхийн шийдвэрийг бодитойгоор гүйцэтгэсэн шийдвэр гүйцэтгэгчийг төлбөрийн шаардлагыг хангахаар гаргуулсан мөнгөний болон эд хөрөнгийн үнийн дүнгийн 0,5-10 хүртэлх хувиар урамшуулна” гэж тус тус заасны дагуу шийдвэр гүйцэтгэгчийн албан тушаалыг энгийн болгож, урамшуулал олгож байсан.

2017 онд шинэчлэн батлагдсан Шүүхийн шийдвэр гүйцэтгэх тухай хуулийг дагаж мөрдөх журмын тухай хуулийн 4 дүгээр зүйлийн дагуу Шүүхийн шийдвэр гүйцэтгэх ерөнхий газрын даргын 2018 оны 01 дүгээр сарын 09-ний өдрийн Б/38 дугаар тушаалаар шийдвэр гүйцэтгэгч нарт шинээр болон урьд хэрэглэж байсан цэргийн цолыг сэргээн олгосон ба шийдвэр гүйцэтгэгч нь Шүүхийн шийдвэр гүйцэтгэх байгууллагад тасралтгүй ажилласан боловч эрх зүйн зохицуулалтын өөрчлөлтөөс хамаарч 2002-2017 онд ажилласан хугацааг цэргийн алба хаасан хугацаанд оруулан тооцох хууль, эрх зүйн зохицуулалт байхгүйгээс тэдний эрх зүйн байдалд сөргөөр нөлөөлж байна.

Шүүхийн шийдвэр гүйцэтгэх тухай хуульд өөрчлөлт оруулснаар шүүхийн шийдвэр гүйцэтгэх байгууллагын статус тодорхой болж, алба хаагчдын нийгмийн баталгаа хангагдахаас гадна зорчих эрхийг хязгаарлах ял бодитой хэрэгжих боломж нөхцөл бүрдэх юм.

Иймд дээр дурдсан тулгамдсан асуудлыг шийдвэрлэхийн тулд Хууль тогтоомжийн тухай хуулийн 24 дүгээр зүйлийн 24.5.2-т заасны дагуу Шүүхийн шийдвэр гүйцэтгэх тухай хуульд өөрчлөлт оруулах тухай хуулийн төслийг боловсруулна.

УРЬДЧИЛАН ТАНДАН СУДЛАХ ҮНЭЛГЭЭНИЙ ТАЙЛАН

Шүүхийн шийдвэр гүйцэтгэх тухай хуульд өөрчлөлт оруулах тухай хуулийн төсөл нь Хууль тогтоомжийн хэрэгцээ, шаардлагыг урьдчилан тандан судлах аргачлалын /цаашид Аргачлал гэх/ 1.3-т заасан хүрээнд хамаарахгүй тул урьдчилан тандан судлах ажиллагааг Аргачлалын 2.1-т заасан үе шатны дагуу хийж гүйцэтгэлээ.

НЭГ. АСУУДАЛД ДҮН ШИНЖИЛГЭЭ ХИЙСЭН БАЙДАЛ

Шүүхийн шийдвэр гүйцэтгэх тухай хууль /2002 он/-аар шийдвэр гүйцэтгэгчийн албан тушаалыг энгийн болгож, урамшуулал олгох эрх зүйн зохицуулалттай байсан ба 2017 онд шинэчлэн батлагдсан Шүүхийн шийдвэр гүйцэтгэх тухай хуулийг дагаж мөрдөх журмын тухай хуулийн 4 дүгээр зүйлийн дагуу Шүүхийн шийдвэр гүйцэтгэх ерөнхий газрын даргын 2018 оны 01 дүгээр сарын 09-ний өдрийн Б/38 дугаар тушаалаар шийдвэр гүйцэтгэгч нарт шинээр болон урьд хэрэглэж байсан цэргийн цолыг сэргээн олгосон ба шийдвэр гүйцэтгэгч нь Шүүхийн шийдвэр гүйцэтгэх байгууллагад тасралтгүй ажилласан боловч эрх зүйн зохицуулалтын өөрчлөлтөөс хамаарч 2002-2017 онд ажилласан хугацааг цэргийн алба хаасан хугацаанд оруулан тооцох хууль, эрх зүйн зохицуулалт байхгүйгээс тэдний эрх зүйн байдалд сөргөөр нөлөөлж Цэргийн алба хаагчийн эрх зүйн байдлын тухай хуульд заасан эрхээ эдэлж чадалгүй цэргийн алба хаасны тэтгэвэрт гарах боломжгүй нөхцөл байдал үүсэж байна.

Түүнчлэн Шүүхийн шийдвэр гүйцэтгэх тухай хуулийн 167 дугаар зүйлийн 167.2-т “Зорчих эрхийг хязгаарлах ял эдэлсэн хугацааг шийтгэх тогтоол хуулийн хүчин төгөлдөр болсон өдрөөс эхлэн тоолно” гэж заасан ба Шүүхийн шийтгэх тогтоолд хүчин төгөлдөр болсон өдрийг гүйцэтгэх хуудсанд дурдаагүйгээс хүчин төгөлдөр болох хугацааг харилцан адилгүй тоолж ялтанд ялгамжтай хандах, ял завших боломж олгох нөхцөл байдал үүсээд байна.

Иймд цэргийн алба хаагчийн эрх, хууль ёсны ашиг сонирхол нь хязгаарлагдмал байдагтай холбогдуулан алба хаагчийн эрх зүйн баталгааг хангах, түүнчлэн зорчих эрхийг хязгаарлах ял бодитой хэрэгжих боломж боломжийг бий болгох шаардлага тулгамдаж байна.

Аргачлалын 3-т заасны дагуу асуудалд дүн шинжилгээ хийхдээ асуудлыг тодорхойлж, шийдвэрлэх гэж байгаа асуудлын мөн чанар, цар хүрээг тогтоож, тухайн асуудлаар эрх, хууль ёсны ашиг сонирхол нь хөндөгдөж байгаа нийгмийн бүлэг, иргэн, аж ахуйн нэгж, байгууллага, бусад этгээдийг оновчтой тогтоож, улмаар түүнийг үүсгэж байгаа шалтгаан, нөхцөлийг тодорхойлохоор зорьлоо.

1.1.Асуудлын мөн чанар, цар хүрээг тодорхойлсон байдал:

Эрх зүйн зохицуулалт:

Монгол Улсын Үндсэн хуулийн Арван есдүгээр зүйлийн 1 дэх хэсэгт: “Төрөөс хүний эрх, эрх чөлөөг хангахуйц…хууль зүйн…баталгааг бүрдүүлэх,…хөндөгдсөн эрхийг сэргээн эдлүүлэх үүргийг иргэнийхээ өмнө хариуцна”, Дөчин долдугаар зүйлийн 3 дахь хэсэгт “Төрийн албан хаагчийн ажиллах нөхцөл, баталгааг хуулиар тогтооно.” гэж;

Шүүхийн шийдвэр гүйцэтгэх тухай хуулийн 257 дугаар зүйлийн 257.1-т “Шүүхийн шийдвэр гүйцэтгэх байгууллага нь хуулийн хүчин төгөлдөр шүүхийн шийдвэр гүйцэтгэх үйл ажиллагааг хуульд заасан бүрэн эрхийн хүрээнд хэрэгжүүлэх төрийн тусгайлсан чиг үүрэг бүхий байгууллага мөн”, 278 дугаар зүйлийн 278.2-т “Шүүхийн шийдвэр гүйцэтгэх байгууллагын алба хаагч нь цэргийн цол, дүрэмт хувцастай байна” гэж;

Цэргийн алба хаагчийн тэтгэвэр, тэтгэмжийн тухай хуулийн 1 дүгээр зүйлд “Энэ хуулийн зорилт нь ... шүүхийн шийдвэр гүйцэтгэх байгууллагын генерал, офицер, ахлагч, түрүүч, байлдагч, цэрэг, цагдаагийн сургуулийн сонсогч /энэ хуульд цаашид "цэргийн алба хаагч" гэх/ нарт тэтгэвэр, тэтгэмж тогтоож, олгохтой холбогдсон харилцааг зохицуулахад оршино” гэж;

Монгол Улсын Батлан хамгаалах тухай хуулийн 3 дугаар зүйлийн 3.1.8-д “цэргийн байгууллага” гэж Монгол Улсын тусгаар тогтнол, нутаг дэвсгэрийн бүрэн бүтэн байдал, ард иргэдийн аюулгүй байдлыг цэргийн хүчээр хангах чиг үүрэгтэй, эрх зүйн нийтлэг хэм хэмжээгээр үйл ажиллагаа нь зохицуулагдаж цэргийн цол, дүрэмт хувцас хэрэглэдэг төрийн байгууллагыг” гэж тус тус заасантай нийцүүлэн Шүүхийн шийдвэр гүйцэтгэх тухай хуульд өөрчлөлт оруулах тухай хуулийн төслийг боловсруулах эрх зүйн хэрэгцээ, шаардлага тодорхойлогдож байна.

Практик хэрэгжилтийн байдал:

Шийдвэр гүйцэтгэгч нарын энгийнээр ажилласан жилийг цэргийнээр тооцох эрх зүйн зохицуулалт байхгүйгээс алба хаагчдад дараах эрсдэлт нөхцөл байдал үүсэж байна. Үүнд:

1.2002, 2017 оны Шүүхийн шийдвэр гүйцэтгэх тухай хуулийн өөрчлөлтүүдээс хамаарч Шүүхийн шийдвэр гүйцэтгэх байгууллагад тасралтгүй ажилласан шийдвэр гүйцэтгэгч нар Цэргийн алба хаагчийн тэтгэвэр тэтгэмжийн тухай хуульд заасан цэргийн бүрэн тэтгэвэрт гарч чадалгүй цэргийн цолтой ажилласан жил нь хүрэхгүй байгаа бөгөөд Шүүхийн шийдвэр гүйцэтгэх тухай хуульд заасан алба хаах насны дээд хязгаарт хүрснээр бүрэн тэтгэвэрт гарч чадалгүй хувь тэнцүүлэн тэтгэвэр тогтоолгох явдал цөөнгүй гарч байна.

Иймд дээр дурдсан тулгамдсан асуудлыг шийдвэрлэхийн тулд Хууль тогтоомжийн тухай хуулийн 24 дүгээр зүйлийн 24.5.2-т заасны дагуу Шүүхийн шийдвэр гүйцэтгэх тухай хуулийг дагаж мөрдөх журмын тухай хуульд нэмэлт оруулах тухай хуулийн төслийг боловсруулна.

**1.2.Эрх, хууль ёсны ашиг сонирхол нь хөндөгдөж байгаа этгээд:**

Дээрх нөхцөл байдлаас дүгнэж үзвэл холбогдох зохицуулалтыг Шүүхийн шийдвэр гүйцэтгэх тухай хууль болон Шүүхийн шийдвэр гүйцэтгэх тухай хуулийг дагаж мөрдөх журмын тухай хуульд тусгахгүй байх нь Монгол Улсын Үндсэн хууль, Монгол Улсын батлан хамгаалах бодлогын үндэс баримт бичигт заасан цэргийн алба хаагчийн хууль ёсны эрх ашигт сөргөөр нөлөөлж байна гэж үзэх үндэслэлтэй байна.

|  |  |  |
| --- | --- | --- |
| № | Эрх ашиг нь хөндөгдөх бүлэг | Нөлөөлж буй хэлбэр |
| 1 | Шүүхийн шийдвэр гүйцэтгэх байгууллагын алба хаагчид | Шүүхийн шийдвэр гүйцэтгэх байгууллагад тасралтгүй ажилласан шийдвэр гүйцэтгэгч нар 2002, 2017 оны Шүүхийн шийдвэр гүйцэтгэх тухай хуулийн өөрчлөлтүүдээс хамаарч Цэргийн алба хаагчийн тэтгэвэр тэтгэмжийн тухай хуульд заасан цэргийн бүрэн тэтгэвэрт гарч чадахгүй байна. |

**1.3.Асуудлыг үүсгэж буй учир шалтгаан**:

Холбогдох нөхцөл байдлыг судлан үзвэл Шүүхийн шийдвэр гүйцэтгэх тухай хуульд дараах зохицуулалтыг нарийвчлан тодорхойлох шаардлагатай байна.

Шүүхийн шийдвэр гүйцэтгэх байгууллагын баривчлах байрны ажилтанг хорих байгууллагын алба хаагчтай адилтгах, зорчих эрхийг хязгаарлах ялаар шийтгүүлсэн ялны ялын хугацааг тоолохдоо цахим бугуйвчийг зүүсэн үеэс тоолох, шийдвэр гүйцэтгэгч нарын энгийнээр ажилласан жилийг цэргийнээр тооцох эрх зүйн зохицуулалтыг хуульд тусгана.

ХОЁР. АСУУДЛЫГ ШИЙДВЭРЛЭХ ЗОРИЛГЫГ   
ТОДОРХОЙЛСОН БАЙДАЛ

Эрх зүйн зохицуулалтын хувьд Шүүхийн шийдвэр гүйцэтгэх тухай хуульд өөрчлөлт, Шүүхийн шийдвэр гүйцэтгэх тухай хуулийг дагаж мөрдөх журмын тухай хуульд нэмэлт тус тус оруулж, шүүхийн шийдвэр гүйцэтгэх байгууллагын шийдвэр гүйцэтгэгч нарын энгийнээр ажилласан жилийг цэргийнээр тооцох, зорчих эрхийг хязгаарлах ялаар шийтгүүлсэн ялтны ялын хугацааг тоолох зохицуулалтыг нарийвчлах асуудал тулгамдаж байна.

Иймд Аргачлалын 4-т заасны дагуу асуудлыг шийдвэрлэх зорилтыг дараах байдлаар тодорхойлж байна.

Зорилт: “Шүүхийн шийдвэр гүйцэтгэх тухай хууль болон Шүүхийн шийдвэр гүйцэтгэх тухай хуулийг дагаж мөрдөх журмын тухай хуульд нэмэлт оруулах замаар шүүхийн шийдвэр гүйцэтгэх байгууллагын шийдвэр гүйцэтгэгч нарын энгийнээр ажилласан жилийг цэргийнээр тооцох, баривчлах байрны алба хаагчийн эрх зүйн байдлыг хорих ангийн алба хаагчтай адилтгах, зорчих эрхийг хязгаарлах ялаар шийтгүүлсэн ялтны ялын хугацааг тоолох зохицуулалтыг нарийвчлан тогтоох”

ГУРАВ. АСУУДЛЫГ ЗОХИЦУУЛАХ ХУВИЛБАРУУД, ТЭДГЭЭРИЙН ЭЕРЭГ, СӨРӨГ ТАЛЫГ ХАРЬЦУУЛСАН БАЙДАЛ

Асуудлыг шийдвэрлэх боломжтой хувилбаруудыг тогтоож, Аргачлалын 5-д заасны дагуу зорилгод хүрэх байдал буюу “Шүүхийн шийдвэр гүйцэтгэх тухай хууль болон Шүүхийн шийдвэр гүйцэтгэх тухай хуулийг дагаж мөрдөх журмын тухай хуульд нэмэлт оруулах замаар шүүхийн шийдвэр гүйцэтгэх байгууллагын шийдвэр гүйцэтгэгч нарын энгийнээр ажилласан жилийг цэргийн цолтой ажилласнаар тооцох, баривчлах байрны алба хаагчийн эрх зүйн байдлыг хорих ангийн алба хаагчтай адилтгах, зорчих эрхийг хязгаарлах ялаар шийтгүүлсэн ялтны ялын хугацааг тоолох зохицуулалтыг нарийвчлан тогтоох” зорилтыг хангаж чадах эсэх, зардал, үр өгөөжийн харьцаа буюу хувилбарыг хэрэгжүүлэхтэй холбоотой гарах зардал, үзүүлэх эерэг өөрчлөлтийг харьцуулан судалж дараах дүгнэлтийг гаргалаа.

|  |  |  |  |  |
| --- | --- | --- | --- | --- |
| № | Хувилбар | Зорилгод хүрэх байдал | Зардал, үр өгөөжийн харьцаа | Үр дүн |
| 1 | Тэг хувилбар | Шийдвэрлэвэл зохих асуудал хэвээр үргэлжлэх бөгөөд тодорхой үр дүн хүрэх боломжгүй. | Нэмэлт зардал гарахгүй ч, асуудлыг үүсгэж буй шалтгаан нөхцөлийг шийдвэрлэж чадахгүй. | Үр дүн  сөрөг |
| 2 | Хэвлэл  мэдээлэл болон бусад арга хэрэгслээр дамжуулан олон нийтийг соён  гэгээрүүлэх | Хэвлэл, мэдээлэл болон бусад арга хэрэгслээр дамжуулан олон нийтийг соён гэгээрүүлэх ажлыг зохион байгуулах нь хууль тогтоомжийн талаар иргэд олон нийтийн ойлголтыг батжуулах хэдий ч асуудлыг шийдвэрлэх боломжгүй. | Хэвлэл, мэдээлэл болон бусад арга хэрэгслээр дамжуулан олон нийтийг соён гэгээрүүлэх ажлыг зохион байгуулах, хууль тогтоомжийг иргэдэд сурталчлан таниулахтай холбоотойгоор төсвөөс зардал гарах хэдий ч Шүүхийн шийдвэр гүйцэтгэх тухай хуульд нэмэлт оруулж, Шүүхийн шийдвэр гүйцэтгэх байгууллагыг төрийн цэргийн байгуулал, цэргийн албанд хамааруулах, шийдвэр гүйцэтгэгч нарын энгийнээр ажилласан жилийг цэргийнээр тооцох зохицуулалтыг тусгахгүйгээр зохих үр дүнд хүрэхгүй. | Үр дун сөрөг |
| 3 | Зах зээлийн  механизмаар  дамжуулан  төреөс  зохицуулалт  хийх | Асуудал үүссэн гол шалтгаантай холбоогүй тул зорилгод хүрэх боломжгүй. | Зардал, үр өгөөж тооцох боломжгүй | Үр дүн  сөрөг |
| 4 | Төрөөс санхүүгийн интервенц хийх | Асуудал үүссэн гол шалтгаантай холбоогүй тул зорилгод хүрэх боломжгүй. | Зардал, үр өгөөж тооцох боломжгүй | Үр дүн  сөрөг |
| 5 | Төрийн бус байгууллага, хувийн хэвшлээр тодорхой чиг үүргийг гүйцэтгүүлэх | Төрийн бус байгууллага, хувийн хэвшлээр гүйцэтгүүлэх боломжгүй юм. | Монгол Улсын Үндсэн хуульд зааснаар “Эх орныхоо тусгаар тоггнолыг батлан хамгаалж, үндэсний аюулгүй байдал, нийгмийн дэг журмыг хангах нь төрийн үүрэг мөн.” гэж заасан ба уг үүргийг төрийн бус байгууллага, хувийн хэвлээр гүйцэтгүүлэх боломжгүй юм. | Үр дүн  сөрөг |
| 6 | Захиргааны шийдвэр гаргах | Хамрагдах хүрээ, оролцогч талуудын хариуцлагыг  нэмэгдүүлэх, хяналт сайжрах боломж бүрдэнэ. | Захиргааны акт гаргах замаар Шүүхийн шийдвэр гүйцэтгэх байгууллагыг төрийн цэргийн байгуулал, цэргийн албанд хамааруулах, шийдвэр гүйцэтгэгч нарын энгийнээр ажилласан жилийг цэргийнээр тооцох нь тодорхой үр дүнд хүрч болох хэдий ч тухайн харилцааг бүрэн зохицуулах боломжгүй байна. | Тодорхой үр дүнд хүрнэ. |
| 7 | Шүүхийн шийдвэр гүйцэтгэх тухай хуульд оруулах нэмэлт оруулах | Шүүхийн шийдвэр гүйцэтгэх тухай хуульд оруулах нэмэлт оруулснаар шүүхийн шийдвэр гүйцэтгэх байгууллагын шийдвэр гүйцэтгэгч нарын энгийнээр ажилласан жилийг цэргийнээр тооцох зохицуулалтыг тусгаснаар байгууллагын алба хаагчийн эрх зүйн баталгааг сайжруулах боломж нэмэгдэнэ. | Шүүхийн шийдвэр гүйцэтгэх тухай хуульд оруулах нэмэлт нь тухайн харилцааг илүү нарийвчлан зохицуулах алба хаагчийн эрх зүйн баталгааг нэмэгдүүлэх ба нэмэлт оруулснаар улсын төсвийн зардал тодорхой хэмжээгээр нэмэгдэнэ. | Үр дүнтэй |

Шүүхийн шийдвэр гүйцэтгэх тухай хуульд өөрчлөлт оруулснаар алба хаагчийн эрх зүйн баталгаа нэмэгдэх ба улсын төсвийн зардал тодорхой хэмжээгээр нэмэгдэх юм. Харьцуулалтын үр дүнг харгалзан үзвэл дараах 2 хувилбар илүү эерэг нөлөөтэй байх магадлалтай байна:

Хувилбар-1: Шүүхийн шийдвэр гүйцэтгэх байгууллагын алба хаагчийн ажиллах эрх зүйн баталгаатай холбогдох зарим харилцааг Шүүхийн шийдвэр гүйцэтгэх тухай хуулийг дагаж мөрдөх журмын тухай хуульд нэмэлт оруулах;

Хувилбар-2: Шүүхийн шийдвэр гүйцэтгэх байгууллагын алба хаагчийн ажиллах эрх зүйн баталгаатай холбогдох харилцааг нарийвчлан тогтоох зорилгоор Шүүхийн шийдвэр гүйцэтгэх тухай хуульд өөрчлөлт оруулах.

Шүүхийн шийдвэр гүйцэтгэх тухай хуульд өөрчлөлт оруулснаар шүүхийн шийдвэр гүйцэтгэх байгууллагын баривчлах байрны алба хаагчийн эрх зүйн байдлыг хорих ангийн алба хаагчтай адилтгах, шийдвэр гүйцэтгэгч нарын энгийнээр ажилласан жилийг цэргийн цолтой ажилласанаар тооцох зохицуулалт тодорхой болно.

ДӨРӨВ. ЗОХИЦУУЛАЛТЫН ХУВИЛБАРУУДЫН ҮР НӨЛӨӨГ ТАНДАН СУДАЛСАН БАЙДАЛ

Аргачлалын 6-д заасны дагуу сонгосон 2 хувилбарын үр нөлөөг аргачлалд заасны дагуу ерөнхий асуултуудад хариулах замаар дүгнэлтийг нэгтгэн гаргалаа.

4.1.Хүний эрхэд үзүүлэх үр нөлөө

Хувилбар 2-ын хүрээнд Шүүхийн шийдвэр гүйцэтгэх тухай хуульд өөрчлөлт оруулах замаар алба хаагчийн эрх зүйн баталгааг нэмэгдүүлж хуульчлан баталгаажуулахад чиглэж байна.

Иймд дээр дурдсан асуудлыг шийдвэрлэхийн тулд Шүүхийн шийдвэр гүйцэтгэх тухай хуульд өөрчлөлт оруулах нь үр дүнтэй хувилбар гэж үзэж байна.

4.2.Эдийн засагт үзүүлэх үр нөлөө

Шүүхийн шийдвэр гүйцэтгэх тухай хуульд өөрчлөлт оруулснаар улсын төсвийн зардал тодорхой хэмжээгээр нэмэгдэх ба холбогдон гарах зардлыг хуулийн төслийг хэрэгжүүлэхтэй холбогдон гарах зардлын тооцооны судалгаанд дэлгэрэнгүй тусгана.

4.3. Нийгэмд үзүүлэх үр нөлөө

Сонгосон хувилбар болох Шүүхийн шийдвэр гүйцэтгэх тухай хуульд өөрчлөлт оруулах тухай хуулийн төсөл батлагдсанаар шүүхийн шийдвэр гүйцэтгэх байгууллагын баривчлах байрны алба хаагчийн эрх зүйн байдлыг хорих ангийн алба хаагчтай адилтгах, шийдвэр гүйцэтгэгч нарын энгийнээр ажилласан жилийг цэргийнээр тооцуулж алба хаагчийн эрх зүйн баталгааг хангах нөхцөл боломж бүрдэнэ.

**4.4.Байгаль орчинд үзүүлэх үр нөлөө**

Сонгогдсон хувилбар нь байгаль орчинд ямар нэгэн шууд болон шууд бус сөрөг нөлөө үзүүлэхгүй.

**4.5.Монгол Улсын Үндсэн хууль, Монгол Улсын олон улсын гэрээ, бусад хуультай нийцэж байгаа эсэх**

Шүүхийн шийдвэр гүйцэтгэх тухай хуульд өөрчлөлт оруулах тухай хуулийн төсөл нь Монгол Улсын Үндсэн хууль болон Монгол Улсын олон улсын гэрээнд нийцэх бөгөөд бусад хууль тогтоомжийг аливаа хэлбэрээр зөрчөөгүй болно.

**ТАВ.ДҮГНЭЛТ, ЗӨВЛӨМЖ**

Тандан судалгаагаар дээрх хоёр хувилбарыг харьцуулан үзвэл өнөөдрийн тулгамдаж байгаа асуудал, бэрхшээлийг цогцоор шийдвэрлэх боломжийг 2 дахь хувилбар буюу Шүүхийн шийдвэр гүйцэтгэх тухай хуульд өөрчлөлт оруулах тухай, Шүүхийн шийдвэр гүйцэтгэх тухай хуулийг дагаж мөрдөх журмын тухай хуульд нэмэлт оруулах тухай хууль батлан гаргах хувилбар илүү хангаж байна.

Шүүхийн шийдвэр гүйцэтгэх тухай хуульд өөрчлөлт оруулах тухай хуулийг боловсруулж дараах асуудлыг нарийвчлан зохицуулах шаардлагатай гэсэн дүгнэлтэд хүрч байна. Үүнд:

- Шүүхийн шийдвэр гүйцэтгэх байгууллагын баривчлах байрны алба хаагчийн эрх зүйн байдлыг хорих ангийн алба хаагчтай адилтгах, алба хаагчдын эрх зүйн баталгааг нэмэгдүүлэх талаар өөрчлөлт оруулж, холбогдох хуулиар нарийвчлан зохицуулах;

- Шийдвэр гүйцэтгэгч нарын энгийнээр ажилласан жилийг цэргийнээр тооцох зохицуулалтыг Шүүхийн шийдвэр гүйцэтгэх тухай хуулийг дагаж мөрдөх журмын тухай хуулиар зохицуулснаар Цэргийн алба хаагчийн тэтгэвэр тэтгэмжийн тухай хуульд заасны дагуу 2002-2017 онд ажиллаж байсан шийдвэр гүйцэтгэгч цэргийн бүрэн тэтгэвэрт гарах боломж нөхцөл бүрдэнэ.

---оОо---